Primarul Nicuşor Dan anunţă deblocarea ajutorului pentru sectorul cultural independent din Bucureşti. Câți bani vor fi alocați.
Primarul oraşului Bucureşti, Nicuşor Dan, anunţă deblocarea ajutorului pentru sectorul cultural independent din Capitală. Ajutorul va fi acordat de Primărie după ce schema a fost aprobată de Comisia Europeană.
Primarul Nicuşor Dan a anunţat că ajutorul a fost aprobat de Comisia Europeană."Salut aprobarea de către Comisia Europeană a schemei de ajutor de stat pentru sectorul cultural independent din Bucureşti. Reamintesc că am decis să oferim acestui sector, care a fost afectat în contextul epidemiei COVID-19, un ajutor total de 3 milioane de lei, din bugetul Primăriei Capitalei, ca măsură de susţinere a redresării", a anunţat primarul Nicuşor Dan.Fiecare ajutor va avea valoarea maximă de 75.000 de lei, iar termenele şi procedurile de depunere a dosarelor vor fi anunţate cât de curând."Aşa cum am menţionat în urmă cu două luni de zile, e vorba de granturi cu valoare maximă de 75.000 de lei pe beneficiar, din care se vor putea plăti chirii, utilităţi, salarii şi contribuţii salariale la stat. Acum, odată ce avem acordul Comisiei Europene, putem pune în aplicare foarte rapid această schemă de ajutor", a explicat primarul Capitalei.Comisia Europeană a aprobat schema de ajutor de stat în valoare de 610.000 euro pentru a sprijini companiile care activează în sectorul cultural independent din Bucureşti, afectate de pandemia de coronavirus.Acestea vor primi subvenţii şi vor acoperi costuri suportate de beneficiari în perioada august-decembrie 2020. Este vorba despre plata chiriei, a utilităţilor şi a salariilor şi contribuţiilor.